Uue tulijana kohalikel valimistel Tallinna kesklinnas kandideeriv 18-aastane noormees astus märtsis EKRE liikmeks, kuna tunneb, et tegemist on ainsa erakonnaga, mis seisab Eesti ja eestlaste eest.

Tallinna kesklinna piirkonnas valimistele vastu minev Kaur leiab, et Keskerakonna ainuvõim on Tallinnale halb ja pealinn vajab rahvuslikku juhtimist. “Tuld tuleb anda nii korruptsiooni kui ka vasakpoolse ideoloogia pihta.”

Kaur tunneb huvi nii fotograafia kui ka ajaloo, eriti Teise maailmasõja vastu. “Uurin seda läbi erinevate osapoolte, mitte ainult sõja võitnud riikide õpetatud versiooni läbi. Austusest Saksa pool võidelnud eestlaste ja paljude teiste Euroopa rahvaste vastu, on plaanis lähiaastatel liituda ajalooklubiga, mis taaselustab Teise maailmasõja lahinguid,” lisas Kaur.

Tema huvidest annab ülevaate videokeskkonna Youtube konto, millelt vaatavad vastu füürer Adolf Hitleri ja Natsi-Saksamaa propagandavideod, mida Kaur süsteemselt endale meeldivate videote hulka lisanud on.

Ühe video puhul on tegemist Hitleri sütitava kõnega, mis kannab pealkirja “Rahu saabub ühel päeval” ja kus füürer kõneleb, kuidas aasta jooksul tehtud töö hakkab end ära tasuma ja kuidas partei on Euroopa nimel võideldes head tööd teinud.

Teises klipis näidatakse Hitlerit, kes tervitab sõjaväelasi, kolmandal aga Relva-SSi (Waffen-SS) ehk Saksa Riigi võimupartei NSDAP (Natsionaalsotsialistliku Saksa Töölispartei) lahinguüksusi ja Kolmanda Riigi relvajõudude (Wehrmacht) tanke.

Veel ühes videos mõtiskletakse, mis juhtuks, kui Hitler taasühineks oma isamaaga: segaduses füürer jalutab Brandenburgi värava lähistel, inimesed tunglevad endise juhi ümber, teevad temaga selfie’sid, patsutavad õlale ja tervitavad Natsi-Saksamaaale kohaselt.

Laigitud videote nimekiri on küll pikem, ent erinevate sõjamarsside kõrval paistab silma veel ka Winston Chruchilli ja Adolf Hitlerit kujutav video, kus Churchilli nimi on muudetud Churchkilliks ehk Churchmõrvaks. Video avalikustab väidetavalt tõe Winston Churchilli kohta, kelle süül jäi kasutamata võimalus vältida Teist maailmasõda.